b'\n_START_ARTICLE_\nJuanmi\n_START_SECTION_\nSeurajoukkueura\n_START_PARAGRAPH_\nJuanmi on M\xc3\xa1lagan kasvatti. Ensiesiintymisens\xc3\xa4 edustusjoukkueessa h\xc3\xa4n teki 13. tammikuuta 2010 pelatussa Copa del Reyn ottelussa Getafea vastaan, joka p\xc3\xa4\xc3\xa4ttyi lopulta andalusialaisseuran murskatappioon 1\xe2\x80\x935. Juanmi teki joukkueensa ainoan maalin ja samalla h\xc3\xa4nest\xc3\xa4 tuli M\xc3\xa1lagan seurahistorian nuorin maalintekij\xc3\xa4 virallisessa ottelussa, 16-vuoden i\xc3\xa4ss\xc3\xa4. Vajaa viikkoa my\xc3\xb6hemmin 17. tammikuuta 2010 h\xc3\xa4n pelasi ensimm\xc3\xa4isen ottelunsa Primera Divisi\xc3\xb3nissa samaa vastustajaa vastaan._NEWLINE_27. maaliskuuta 2010 h\xc3\xa4n alusti Apo\xc3\xb1on 1\xe2\x80\x931-tasoitusmaalin t\xc3\xa4rke\xc3\xa4ss\xc3\xa4 ottelussa Tenerife\xc3\xa4 vastaan. Joukkue oli tiukasti mukana putoamistaistelussa aina viimeiselle sarjakierrokselle asti, mutta onnistui lopulta kuitenkin s\xc3\xa4ilytt\xc3\xa4m\xc3\xa4\xc3\xa4n sarjapaikkansa. Tiukasta tilanteesta huolimatta h\xc3\xa4n pelasi kauden aikana viidess\xc3\xa4 sarjaottelussa ja niiss\xc3\xa4 peliaikaa kertyi yhteens\xc3\xa4 110 minuuttia. 5. elokuuta 2010 Juanmi teki pelaajauransa ensimm\xc3\xa4isen ammattilaissopimuksen, joka ulottuu kauden 2014\xe2\x80\x932015 loppuun asti._NEWLINE_12. syyskuuta 2010 h\xc3\xa4n teki uransa ensimm\xc3\xa4iset maalit Primera Divisi\xc3\xb3nissa ottelussa Zaragozaa vastaan. N\xc3\xa4ill\xc3\xa4 osumilla h\xc3\xa4nest\xc3\xa4 tuli p\xc3\xa4\xc3\xa4sarjahistorian nuorin pelaaja (17 vuotta ja 115 p\xc3\xa4iv\xc3\xa4\xc3\xa4), joka on tehnyt kaksi maalia samaisessa ottelussa._NEWLINE_Kes\xc3\xa4ll\xc3\xa4 2011 hankitun Ruud van Nistelrooyin tulo joukkueeseen lis\xc3\xa4si kilpailua hy\xc3\xb6kk\xc3\xa4ysp\xc3\xa4\xc3\xa4ss\xc3\xa4. 11. joulukuuta 2011 Juanmi pelasi ensimm\xc3\xa4isen ottelunsa kaudella 2011\xe2\x80\x932012 Osasunaa vastaan. H\xc3\xa4n teki samaisessa ottelussa my\xc3\xb6s kauden ensimm\xc3\xa4isen maalinsa, joka p\xc3\xa4\xc3\xa4ttyi lopulta pistejakoon numeroin 1\xe2\x80\x931. Kaksi p\xc3\xa4iv\xc3\xa4\xc3\xa4 my\xc3\xb6hemmin pelatussa Copa del Reyn ottelussa Getafea vastaan h\xc3\xa4n teki joukkueensa ainokaisen maalin, M\xc3\xa1lagan hakiessa arvokkaan 0\xe2\x80\x931-vierasvoiton Madridista._NEWLINE_15. tammikuuta 2013 Juanmi siirtyi loppukauden kest\xc3\xa4v\xc3\xa4ll\xc3\xa4 lainasopimuksella Racing Santanderiin. H\xc3\xa4n ei onnistunut maalinteossa lainakautensa aikana, jonka lis\xc3\xa4ksi joukkueen kausi p\xc3\xa4\xc3\xa4ttyi pettymykseen, kun se tippui sarjaporrasta alemmaksi Segunda Divisi\xc3\xb3n B:hen._NEWLINE_P\xc3\xa4\xc3\xa4valmentaja Bernd Schusterin alaisuudessa kaudella 2013\xe2\x80\x932014 Juanmin vastuu joukkueessa kasvoi ja seuraavalla kaudella h\xc3\xa4n oli my\xc3\xb6s uuden p\xc3\xa4\xc3\xa4valmentaja Javi Gracian valinta avauskokoonpanoon. Tammikuussa 2015 h\xc3\xa4n vaihtoi pelinumerokseen 11, kun h\xc3\xa4net nostettiin pysyv\xc3\xa4sti edustusjoukkueen miehist\xc3\xb6\xc3\xb6n._NEWLINE_16. kes\xc3\xa4kuuta 2015 Juanmin ilmoitettiin siirtyv\xc3\xa4n englantilaisseura Southamptoniin 7 miljoonan euron siirtokorvauksella.\n_START_SECTION_\nMaajoukkueura\n_START_PARAGRAPH_\n23. maaliskuuta 2015 Juanmi sai ensimm\xc3\xa4ist\xc3\xa4 kertaa kutsun Espanjan maajoukkueeseen pelattaviin vuoden 2016 EM-karsintaotteluun Ukrainaa vastaan ja yst\xc3\xa4vyysotteluun Alankomaita vastaan. H\xc3\xa4n teki ensiesiintymisens\xc3\xa4 maajoukkuepaidassa 31. maaliskuuta 2015 yst\xc3\xa4vyysottelussa Alankomaita vastaan.'